8 Jehofa o naya le ditšhaba tshono ya gore di amogele gore a di bope. Ka 1513 B.C.E., bomorwa Iseraele ba ba neng ba golotswe mo bokgobeng kwa Egepeto, ba ne ba tsena mo kgolaganong le Modimo. Iseraele e ne e le setšhaba sa gagwe se se tlhophilweng mme se ne se na le tshiamelo ya gore a se bope, jaaka e kete o se bopa mo leotwaneng la Mmopi yo Mogolo wa letsopa. Le fa go ntse jalo, batho ba ne ba tswelela ba dira se se bosula mo matlhong a ga Jehofa, tota le e leng go obamela medingwana ya ditšhaba tse di neng di agile gaufi le bone. Gangwe le gape, Jehofa o ne a ba romelela baporofeti go ba thusa gore ba itharabologelwe mme Iseraele ga e a ka ya reetsa. (Jer. 35:12-15) Iseraele e ne ya tshwanelwa ke gore e otlhaiwe botlhoko ka ntlha ya go nna tlhogoethata ga bone. Fela jaaka sejana se se tshwanelang tshenyego, bogosi jwa bokone jwa ditso tse di lesome bo ne jwa fenngwa ke Baasiria mme bogosi jwa ditso tse pedi jwa kwa borwa jone bo ne jwa fenngwa ke Bababelona. Ruri seno se tshwanetse go re ruta thuto e e maatla! Re tla solegelwa molemo ke go bopiwa ke Jehofa fa fela re mo letla gore a re bope.